Gemeenskap help Kaapse barista sy vlerke spreiJack Umba. (Foto: BackABuddy) Met sy vuurwarm koffie en ewe warm geaardheid het die glimlaggende Kaapse barista Jack Umba van Jack’s Place by Coffee Jess die afgelope paar jaar in die harte van inwoners en koffieliefhebbers van Claremont in Kaapstad gekruip. Daarby beskryf hulle hom as die hardwerkendste man wat hulle ken. Daarom het die gemeenskap van dié suidelike Kaapse voorstad besluit om Umba (42) te help om sy droom te bewaarheid om sy vlerke te sprei deur ŉ tweedehandse toek-toek aan te skaf waarmee hy sy gewilde koffie en pannekoeke aan kliënte kan bedien. Umba lewer tans sy diens in Claremont en Harfield Village met ŉ fiets, maar het intussen besef ŉ toek-toek met ŉ ingeboude koffiemasjien kan hom help om sy sakeonderneming uit te brei en ŉ groter aantal kliënte te bereik deur direk by hulle huise af te lewer en om ook onder meer by skole koffie te bedien. Die afgelope paar jaar het Umba naam gemaak met sy heerlike boeretroos en sonnige geaardheid. Hy begroet altyd kliënte met ŉ warm glimlag en ŉ vriendelike drukkie, en gee ook terug aan die gemeenskap deur snags patrollie te doen as deel van die Harlyn-gemeenskapsforum. Michelle Tayler-Smith, een van sy gereelde kliënte en inwoner van Claremont, wou vir Umba help om sy droom te bewaarheid en het ŉ skarefinansieringsinisiatief deur BackABuddy van stapel gestuur om R90 000 vir Umba se toek-toek in te samel. Jack Umba en Michelle Tayler-Smith. (Foto: BackABuddy) Dié geld sal onder meer aangewend word vir die aankope en aanpassing van die toek-toek, ŉ koffiemasjien en ŉ yskas. Umba, ŉ man wat daarvan droom om ŉ beter lewe vir homself en sy familie te skep en die afgelope twee jaar ŉ geldelike stryd gevoer het, het self R10 000 gespaar vir dié voertuig. Daar is tans byna R61 000 ingesamel deur meer as 70 skenkers landwyd sedert die veldtog in November afgeskop het. “Jack is oorweldig deur die ondersteuning wat hy van Suid-Afrikaners ontvang en sê dat hy hulle nié sal teleur stel nie,” sê Tayler-Smith. Om Umba te ondersteun, volg die skakel na BackABuddy hier of maak ŉ skenking via SnapScan.